白居易
郡中春宴，因赠诸客
仆本儒家子，待诏金马门。尘忝亲近地，孤负圣明恩。
一旦奉优诏，万里牧远人。可怜岛夷帅，自称为使君。
身骑牂牁马，口食涂江鳞。暗澹绯衫故，斓斑白发新。
是时岁二月，玉历布春分。颁条示皇泽，命宴及良辰。
冉冉趋府吏，蚩蚩聚州民。有如蛰虫鸟，亦应天地春。
薰草席铺坐，藤枝酒注樽。中庭无平地，高下随所陈。
蛮鼓声坎坎，巴女舞蹲蹲。使君居上头，掩口语众宾。
勿笑风俗陋，勿欺官府贫。蜂巢与蚁穴，随分有君臣。